༄༅། །འཇིག་རྟེན་དབང་ཕྱུག་སྤྱན་རས་གཟིགས་སེམས་དཔའ་བཞི་བརྩེགས་གྲུབ་དབང་ཐང་སྟོང་རྒྱལ་པོའི་ལུགས་ཀྱི་མ་ཎི་བུམ་སྒྲུབ་བྱིན་རླབས་ཀུན་འབྱུང་བཞུགས་སོ།། ན་མོ་གུ་རུ་ལོ་ཀི་ཤྭ་ར་སྡྱ་ལ་ཤུ་ནྱ་ཏཱ་རཱ་ཛཱ་ཡ། ཤཱཀྱའི་རྒྱལ་སྲས་ཏོག་གྱུར་གང་གི་སྐུ། །སྐུ་མཆོག་མཐོང་བས་མི་ངོམ་བལྟ་ན་མཛེས། །མཛེས་སྐུས་དམྱལ་ཁམས་བཅོ་བརྒྱད་སྡུག་བསྔལ་སེལ། །མཐོང་བ་དོན་ལྡན་སྐུ་དེར་བསྔགས་པར་འོས། །རྒྱལ་བའི་གསུང་གི་བཅུད་བསྡུས་ཨོཾ་དང་ནི། །མ་ཎི་པདྨེ་ཧཱུྃ་གི་གསུང་དབྱངས་ཀྱིས། །ཡི་དྭགས་ཕོངས་སྒྲོལ་རྒྱལ་སྲས་གསུང་གི་བཅུད། །དད་པས་འདུད་དོ་ངག་ལ་དངོས་གྲུབ་སྩོལ། །མཉམ་ཉིད་རྡོ་རྗེ་ལྟ་བུའི་ཐུགས་ཀྱིས་ནི། །འགྲོ་དྲུག་སྤྱི་དང་ཁྱད་པར་གངས་ཅན་ལ། །ཐུགས་རྗེས་གཟིགས་པའི་མགོན་གཅིག་སྤྱན་རས་གཟིགས། །སྐྱབས་གཞན་མེད་དོ་ད་ལྟ་ཐུགས་རྗེས་གཟུང་། །རྒྱལ་སྲས་ཡོན་ཏན་སྤྱི་དང་བྱམས་སྙིང་རྗེ། །བྱང་ཆུབ་ཐུགས་འབྱོངས་ལྷག་པའི་ཕུལ་གྱུར་པ། །བསམ་ཡས་བརྗོད་པར་དཀའ་བའི་ཡོན་ཏན་ཆེ། །སྙིང་ནས་དད་པས་ཕྱག་འཚལ་དེ་འདྲར་ཤོག །ལྷུན་གྲུབ་རྒྱུན་མི་ཆད་པའི་ཕྲིན་ལས་ཀྱིས། །འཁོར་བ་ཇི་སྲིད་དེ་སྲིད་ངང་གིས་འཇུག །མཁའ་མཉམ་འགྲོ་འདི་ཞི་བ་ལ་འགོད་པའི། །མ་འདྲིས་མཛའ་བཤེས་ཆེ་དེ་རབ་མཆོད་དེ། །གོང་གི་བྱིན་རླབས་ཡིག་དྲུག་བུམ་དབང་འདི། །མཚན་སྙན་གྲུབ་དབང་ཐང་སྟོང་དབང་པོའི་ལུགས། །སྤྱན་གཟིགས་བཞི་བརྩེགས་ཆོ་ག་བཤད་ཀྱིས་ཉོན། །མཁས་རྨོངས་ཀུན་གྱིས་འདི་ལ་གུས་པར་གྱིས། །འདིར་ཐུགས་རྗེ་ཆེན་པོའི་སྒྲུབ་ཐབས་དབང་དང་བཅས་པ་ལ། དཔལ་མོ་ལུགས། རྒྱལ་པོ་ལུགས་ཀྱི་དགོངས་པ་གཅིག་ཏུ་བསྡུས་ཤིང་། གྲུབ་པའི་དབང་ཕྱུག་རང་གི་དག་སྣང་ལས་བྱུང་བའི་སེམས་དཔའ་བཞི་བརྩེགས་སུ་གྲགས་པ་དཔལ་ཆུ་བོ་རིའི་རྩེར་ཆོག་ཁྲིགས་སུ་མཛད་པ་གཞིར་བཞག་སྟེ་ཁྲིགས་སུ་བྱ་བ་ལ། སྔོན་འགྲོ་དངོས་གཞི་རྗེས་སོ། །དང་པོ་སྔོན་འགྲོ་ནི་དུས་བཟང་པོ་ལ་ཡིད་དང་མཐུན་པའི་གནས་སུ་བླ་རེ། ཡོལ་བ། སྐུ་གསུང་ཐུགས་ཀྱི་རྟེན་གྱི་དྲུང་དུ་རྡུལ་ཚོན་གྱི་དཀྱིལ་འཁོར་པདྨ་འདབ་མ་བཅུ་གཉིས་པའི་ནང་དུ་པདྨ་འདབ་མ་བཅུ་པ་དེའི་སྟེང་དུ་འདབ་མ་བཞི། ལྟེ་བར་ཚོན་སྤུང་ངམ་ཡང་ན་མེ་ཏོག་གི་ཚོམ་བུ་བཀོད། དེའི་མཐར་ཆུ་གཉིས་སྔོན་དུ་འགྲོ་བའི་ཉེར་མཆོད་ཀྱང་བཤམས། ལོགས་གང་བ་རེ་དཀར་གཏོར་གསུམ་ཡང་བཤམས། བུམ་རྫས་ཅི་འབྱོར་དང་སྦྱར་བའི་ཆུས་བཀང་གསུང་བ་གསར་རྙིང་གང་རིགས་ཀྱི་བུམ་རྫས་ཉེར་ལྔ་ངེས་པར་དགོས། འགའ་ཞིག་ཏུ་དུང་ཆོས་རྡོར་གཟུངས་སོགས་མེད་པར་བདག་མདུན་གྱི་ཕྱག་གཡས་གསུམ་པ་མཆོག་སྦྱིན་གྱི་ཕྱག་རྒྱ་མཛད་པའི་མཐིལ་ནས་བདུད་རྩིའི་རྒྱུན་བབས་པས་བུམ་པ་གང་བ་མཛད་ཀྱང་། འདིར་ངེས་པར་རྡོར་གཟུངས་མཛད་པ། གོས་དྲི་མ་མེད་པའི་མགུལ་ཆིངས། འོ་མ་ཅན་གྱི་ཤིང་གི་ཁ་རྒྱན་གསུང་ཀྱང་། སྤྱི་ལྟར་ཀུ་ཤ་རྨ་བྱའི་སྒྲོས་བརྒྱན། དཀྱིལ་འཁོར་གྱི་དབུས་སུ་བཀོད། དེ་ནས་ཐོ་རེངས་ལག་རིས་མཐོང་བ་དང་ཁྲུས་བྱས། གཙང་སྦྲ་དང་བཅས་པས་ཆོ་ག་ཉམས་ལེན་ལ་འཇུག་པར་བྱ་བ་ནི་སྔོན་འགྲོའི་ཆོས་སོ། །གཉིས་པ་དངོས་གཞི་ལ་རང་གི་མདུན་དུ་སེམས་ཅན་ཐམས་ཅད་སྙིང་ཁོང་རུས་པའི་གཏིང་ནས་སྐྱབས་སུ་འགྲོ་བར་བསམས་ལ་སྐྱབས་འགྲོ་བྱ་བའི་ཕ་མས་གཙོ་བྱས་པའི་སེམས་ཅན་ཐམས་ཅད་བྱང་ཆུབ་སྙིང་པོ་ལ་མཆིས་ཀྱི་བར་དུ་བླ་མ་ལ་སྐྱབས་སུ་མཆིའོ། །སངས་རྒྱས་ལ་སྐྱབས༞ ཆོས་ལ༞ དགེ་འདུན་ལ༞ འཕགས་པ་སྤྱན་རས་གཟིགས་དབང་ཕྱུག་ཐུགས་རྗེ་ཆེན་པོའི་ལྷ་ཚོགས་འཁོར་དང་བཅས་པ་རྣམས་ལ༞ མཁའ་འགྲོ་ཆོས་སྐྱོང་སྲུང་མ་ཡེ་ཤེས་ཀྱི་སྤྱན་དང་ལྡན་པ་རྣམས་ལ་སྐྱབས་སུ་མཆིའོ། །ཞེས་ལན་གསུམ་དང་། སངས་རྒྱས་ཆོས་དང་སོགས། འགྲོ་རྣམས་བསྒྲལ་འདོད་བསམ་པ་ཡིས། །སངས་རྒྱས་ཆོས་དང་དགེ་འདུན་ལ། །བྱང་ཆུབ་སྙིང་པོར་མཆིས་ཀྱི་བར། །རྟག་པར་བདག་ནི་སྐྱབས་སུ་མཆི། །ཤེས་རབ་སྙིང་རྗེ་དང་བཅས་པས། །བརྩོན་པས་སེམས་ཅན་དོན་དུ་བདག །སངས་རྒྱས་དྲུང་དུ་གནས་བཅས་ནས། །རྫོགས་པའི་བྱང་ཆུབ་སེམས་བསྐྱེད་བགྱི། །དཀོན་མཆོག་གསུམ་ལ་བདག་སྐྱབས་མཆི། །སོགས། སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་སོགས། སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ། དེ་ཡི་ཕྱིར་དུ་བདག་གི་འཕགས་པ་ཐུགས་རྗེ་ཆེན་པོའི་སྒྲུབ་པ་ཉམས་སུ་བླང་བར་བགྱིའོ། །བདག་བསྐྱེད་ནི། སྭ་བྷཱ་ཝས་སྦྱངས། སྟོང་པ་ཉིད་དུ་གྱུར། སྟོང་པའི་ངང་ལས་རང་གི་ལྟེ་བར་ཐུགས་རྗེ་ཆེན་པོ་ཞལ་གཅིག་ཕྱག་གཉིས་པ། སྙིང་གར་ཞལ་གཅིག་ཕྱག་བཞི་པ། མགྲིན་པར་བཅུ་གཅིག་ཞལ། སྤྱི་བོར་ཕྱག་སྟོང་སྤྱན་སྟོང་རྣམས་སྐུ་མདོག་ཕྱག་མཚན་རྒྱན་ཆ་ལུགས། ཐུགས་ཀར་ཟླ་བའི་སྟེང་དུ་ཧྲཱིཿལ་སོགས་ཡི་གེ་བཀོད། གནས་བཞི་བྱིན་གྱིས་བརླབས། ཡེ་ཤེས་པ་དགུག དབང་བསྐུར་ནས་རིགས་བདག་གིས་རྒྱས་འདེབས་པའི་བར་རྣམས་མདུན་བསྐྱེད་དང་མཐུན་པར་བྱས་ལ། རང་གི་རྣམ་སྨིན་གྱི་ལུས་སྦྱངས་སེམས་ཐུགས་རྗེ་ཆེན་པོ་བཞིའི་ངོ་བོར་གྱུར་པར་བསམ། དེ་ནས་རང་གི་ཐུགས་ཀའི་སྔགས་རྣམས་ཀློག་པའི་ཚུལ་དུ་བཟླས་པས་ཡིག་འབྲུ་རྣམས་ལས་འོད་འཕྲོས། སྣོད་ཀྱི་འཇིག་རྟེན་ལ་ཕོག པོ་ཏཱ་ལར་གྱུར། བཅུད་ཀྱི་སེམས་ཅན་ལ་ཕོག་སྡིག་སྒྲིབ་སྦྱངས་ནས་ཐུགས་རྗེ་ཆེན་པོར་གྱུར་པར་བསམ་མོ། །མཆོད་བསྟོད་ནི། ཨོཾ་ཨརྻ་ཨ་ཝ་ལོ་ཀི་ཤྭ་ར་ས་པ་རི་ཝཱ་ར་ཨརྒྷཾ། པཱ་དྱཾ། པུཥྤེ། དྷཱུ་པེ། ཨཱ་ལོ་ཀེ གྷནྡྷེ། ནཻ་ཝི་དྱེ། ཤཔྟ་པྲ་ཏཱིཙྪ་སྭཱཧཱ། སྐྱོན་གྱིས་མ་གོས་སོགས་ཤླཽ་ཀ་གཅིག ཇོ་བོ་ཐུགས་རྗེ་ཆེན་པོས་བདག་དང་སེམས་ཐམས་ཅད་ཀྱི་རྒྱུད་ལ་བྱམས་སྙིང་རྗེ་བྱང་ཆུབ་ཀྱི་སེམས་བཅོས་མ་མ་ཡིན་པ་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ། སྤྱན་འདྲེན་ནི། ཕྱོགས་དུས་ཀུན་ན་སྐྱབས་གསུམ་བཀའ་སྡོད་ཅིང་། །ཉོན་མོངས་འགྲོ་ལ་མཁྱེན་བརྩེས་རབ་དགོངས་ནས། །དཔག་མེད་ཞིང་ནས་ཐོགས་མེད་རྫུ་འཕྲུལ་གྱིས། །འདིར་གཤེགས་མཆོད་སྤྲིན་རྒྱ་མཚོའི་དབུས་བཞུགས་གསོལ། །བཅོམ་ལྡན་ཐུགས་རྗེས་བྱོན་པ་ལེགས། །བདག་ཅག་བསོད་ནམས་སྐལ་བར་ལྡན། །ཇི་སྲིད་མཆོད་པ་བདག་བགྱིད་ན། །དེ་སྲིད་བཅོམ་ལྡན་བཞུགས་སུ་གསོལ། །པདྨ་ཀ་མ་ལ་ཡེ་སཏྭཾཾ། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ། །ཤེལ་གྱི་ས་གཞི་གསལ་ཞིང་འཚེར་བ་བསྟར། །རིན་ཆེན་འབར་བའི་ཀ་བ་ཡིད་འོང་ལྡན། །མུ་ཏིག་འོད་ཆགས་བླ་རེ་བྲེས་པ་དེར། །དེ་བཞིན་གཤེགས་དང་དེ་ཡི་སྲས་རྣམས་ལ། །རིན་ཆེན་བུམ་པ་མང་པོ་སྤོས་ཀྱི་ཆུས། །ཡིད་འོང་ལེགས་པར་བཀང་བས་གླུ་དང་ནི། །རོལ་མོར་བཅས་པ་དུ་མས་སྐུ་ཁྲུས་གསོལ། །ཨོཾ་གུ་རུ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཨཱཿཧཱུྃ། དོན་དམ་སྤྲོས་པའི་མཐའ་དང་བྲལ་ན་ཡང་། །ཀུན་རྫོབ་སྒྱུ་མ་ལྟ་བུའི་མཆོད་ཡོན་འདི། །རྒྱལ་བ་སྲས་བཅས་སྒྱུ་མ་ལྟ་བུ་ལ། །ཕུལ་བས་འགྲོ་ཀུན་སྒྱུ་མའི་དོན་རྟོགས་ཤོག །ཨོཾ་ཨརྻ་ཨ་ཝ་ལོ་ཀེ་ཤྭ་ར་ས་པ་རི་ཝཱ་ར་བཛྲ་ཨརྒྷཾ་པྲ་ཏཱིཙྪ་ཡེ་སྭཱཧཱ།
འགྲེའོ། །
ཧྲཱིཿལས་བྱུང་བའི་མགོན་པོ་སྤྱན་རས་གཟིགས། །གངས་རིའི་མདོག་ཅན༞ །གཡོན་པ་ཨུཏྤལ༞ །རབ་མཛེས་ཞི་བའི་སྐུ་ལ་ཕྱག་འཚལ་ལོ། །
ཞེས་པ་དང་།
སྐྱོན་གྱིས་མ་གོས༞ །སྤྱན་རས་གཟིགས་ལ་ཕྱག་འཚལ་ལོ། །དུས་གསུམ་བདེ་བར་གཤེགས་པ་ཆོས་ཀྱི་སྐུ། །འགྲོ་དྲུག་སེམས་ཅན༞ །ནམ་མཁའ་ལྟ་བུར༞ །གཟི་བརྗིད་འོད་དཔག་མེད་ལ༞ །ཕྱག་སྟོང་འཁོར་ལོས༞༞༞ །བཙུན་པ་སྤྱན་རས་གཟིགས་ལ་ཕྱག་འཚལ་ལོ། །ཞེས་པ་ཤླཽ་ཀ་བཞི་བརྗོད། ཛཿཧཱུྃ་བཾ་ཧོཿ དམ་ཚིག་པ་དང་གཉིས་སུ་མེད་པར་བསྟིམ། སླར་ཡང་ལྟེ་བའི་ཧྲཱིཿལས་འོད་འཕྲོས་པས་དབང་གི་ལྷ་རྒྱལ་བ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ པཉྩ་ཀུ་ལ་ས་པ་རི་ཝཱ་ར་ཨརྒྷཾ།
སོགས་ཀྱིས་མཆོད།
ཆོས་སྐུ་ནམ་མཁས་བསྟོད། དེ་བཞིན་གཤེགས་དང་དེ་ཡི་སྲས་རྣམས་ནས། །རོལ་མོར་བཅས་པའི་བར་བྱེད། བདག་བསྐྱེད་ཀྱི་ལྷ་ལ་མངོན་པར་དབང་བསྐུར་བ་མཛད་དུ་གསོལ། ཞེས་གསོལ་བ་བཏབ་པས། རིགས་ལྔའི་ཐུགས་ཀ་ནས་ཡུམ་སངས་རྒྱས་སྤྱན་མ། མ་མ་ཀཱི། གོས་དཀར་མོ། སྒྲོན་མ་བཞིས་བུམ་པ་བདུད་རྩིས་གང་བ་ཐོགས་ཏེ། ཇི་ལྟར་བལྟམས་པ་ཙམ་གྱིས་ནི། །ཞེས་ཤླཽ་ཀ་གཅིག་བྱེད། ཨོཾ་གུ་རུ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུྃ། ཞེས་དབང་བསྐུར། སྐུ་གང་དྲི་མ་དག ཆུ་ལྷག་མ་ཡར་ལུད་པ་ལས། ལྷ་ཐམས་ཅད་ཀྱི་དཔྲལ་བར་རྡོ་རྗེ་སེམས་དཔའ། རྣ་བ་གཡས་པར་རིན་ཆེན་འབྱུང་ལྡན། ལྟག་པར་རྣམ་པར་སྣང་མཛད། རྣ་བ་གཡོན་པར་དོན་ཡོད་གྲུབ་པས་དབུ་བརྒྱན། རང་གི་རྣམ་སྨིན་གྱི་ལུས་སྦྱངས། སེམས་ཐུགས་རྗེ་ཆེན་པོ་བཞིའི་ངོ་བོར་གྱུར། བདག་བསྐྱེད་ཀྱི་ལྷའི་ཡིག་འབྲུ་རྣམས་ཀློག་པའི་ཚུལ་དུ་བཟླས་པས། ཡིག་འབྲུ་རྣམས་ལས་འོད་ཟེར་འཕྲོས། སྣོད་ཀྱི་འཇིག་རྟེན་ལ་ཕོག པོ་ཏཱ་ལར་གྱུར། བཅུད་ཀྱི་སེམས་ཅན་ལ་ཕོག སྡིག་སྒྲིབ་སྦྱངས་ནས་ཐུགས་རྗེ་ཆེན་པོ་བཞིའི་ངོ་བོར་གྱུར་པར་བསམ། ཞལ་གཅིག་ཕྱག་བཞི་པའི་ཐུགས་ཀར་པད་ཟླའི་སྟེང་དུ། ཨོཾ་མ་ཎི་པདྨེ་ཧཱུྃ། བཅུ་གཅིག་ཞལ་གྱི་ཐུགས་ཀར་པད་ཟླའི་སྟེང་དུ། ན་མོ་རཏྣ་ཏྲ་ཡཱ་ཡ། ན་མཿཨརྻ་ཛྙཱ་ན་ས་ག་ར་བཻ་རོ་ཙ་ན་བྷུ་ཧ་ར་ཛཱ་ཡ། ཞེས་པ་གཟུངས་རིང་གཅིག་གི་འགོ་བྱས་ལ་གཟུངས་ཐུང་ཉི་ཤུ་རྩ་གཅིག་འདྲེན་ནོ། །ཕྱག་སྟོང་སྤྱན་སྟོང་གི་ཐུགས་ཀར་པད་ཟླའི་སྟེང་དུ་གཟུངས་རིང་ཉེར་གཅིག་བྱེད། མཆོད་པ་ནི། སྣང་ལ་རང་བཞིན་མེད་པའི་རྒྱལ་བ་ལ། །སྣང་ལ་རང་བཞིན་མེད་པའི་མཆོད་ཡོན་འདི། །སྣང་སྟོང་དབྱེར་མེད་སེམས་ཀྱིས་སྤྲུལ་ནས་འབུལ། །དམིགས་མེད་སྤྲོས་བྲལ་ངང་དུ་བཞེས་སུ་གསོལ། །ཨོཾ་ཨརྻ་ཨ་ཝ་ལོ་ཀེ་ཤྭ་ར་ས་པ་རི་ཝཱ་ར་བཛྲ་ཨརྒྷཾ་པྲ་ཏཱིཙྪ་ཡེ་སྭཱཧཱ། ཀུན་ལ་འགྲེའོ། །ཧྲཱིཿལས་བྱུང་བའི་མགོན་པོ་སྤྱན་རས་གཟིགས། །སོགས་དང་། ཕྱག་སྟོང་འཁོར་ལོས་བསྒྱུར་བའི་རྒྱལ་པོ་སྟོང་། །སོགས། ཤླཽ་ཀ་གཉིས་ཀྱིས་བསྟོད། བདག་བསྐྱེད་ཀྱི་ལྷ་རྣམས་མདུན་བསྐྱེད་ལ་ཐིམ་པར་དམིགས་ལ། རང་ཐ་མལ་དུ་གནས་པའི་དཔུང་པ་གཡས་ཀྱི་སྟེང་དུ་པད་ཟླའི་སྟེང་དུ་དགེ་སློང་མ་དཔལ་མོ་རབ་ཏུ་བྱུང་བའི་ཆ་ལུགས་ཅན། ཕྱག་གཉིས་ཐུགས་ཀར་ཐལ་མོ་སྦྱར་ནས་འཕགས་པ་ལ་ངོ་ཆེན་མཛད་པར་བསམས་ལ། ཕྱག་འཚལ་ཞིང་། པོ་བསྟོད་ཉི་ཤུ་རྩ་གཅིག་བྱ་བ་ནི། རྒྱ་གར་སྐད་དུ། ཨརྻ་ལོ་ཀེ་ཤྭ་རཱ་ཡ་བིཀྵུ་ཤྲཱི་ནི་རོ་སྟོཏྟྲ་ནཱ་མ། བོད་སྐད་དུ། འཕགས་པ་འཇིག་རྟེན་དབང་ཕྱུག་ལ། དགེ་སློང་མ་དཔལ་མོས་བསྟོད་པ་ཞེས་བྱ་བ། ཨོཾ་བླ་མ་འཇིག་རྟེན་མགོན་པོ་ལ་ཕྱག་འཚལ་ལོ། །འཇིག་རྟེན་བླ་མ་སྲིད་པ་གསུམ་གྱིས་བསྟོད་པ་པོ། །ལྷ་ཡི་གཙོ་བོ་བདུད་དང་ཚངས་པས་བསྟོད་པ་པོ། །ཐུབ་པའི་རྒྱལ་མཆོག་བསྟོད་པས་གྲུབ་པར་མཛད་པ་པོ། །འཇིག་རྟེན་གསུམ་གྱི་མགོན་པོ་མཆོག་ལ་ཕྱག་འཚལ་ལོ། །བདེ་གཤེགས་དཔག་མེད་སྐུ་སྟེ་སྐུ་བཟང་འཛིན་པ་པོ། །བདེ་གཤེགས་སྣང་མཐའ་ཡས་ཀྱི་དབུ་རྒྱན་འཛིན་པ་པོ། །ཕྱག་གཡས་མཆོག་སྦྱིན་ཡི་དྭགས་བཀྲེས་སྐོམ་སེལ་བ་པོ། །ཕྱག་གཡོན་གསེར་གྱི་པདྨས་རྣམ་པར་བརྒྱན་པ་པོ། །དྲི་ཞིམ་རལ་པའི་ཕྲེང་བ་དམར་སེར་འཁྱུག་པ་པོ། །ཞལ་རས་རྒྱས་པ་ཟླ་བ་ལྟ་བུར་མཛེས་པ་པོ། །སྤྱན་གྱི་པདྨ་མཆོག་ཏུ་བཟང་ཞིང་ཡངས་པ་པོ། །ཁ་བ་དུང་ལྟར་རྣམ་དཀར་དྲི་ངད་ལྡན་པ་པོ། །དྲི་མེད་འོད་ཆགས་མུ་ཏིག་ཚོམ་བུ་འཛིན་པ་པོ། །མཛེས་པའི་འོད་ཟེར་སྐྱ་རེངས་དམར་པོས་བརྒྱན་པ་པོ། །པད་མའི་མཚོ་ལྟར་ཕྱག་ནི་དངར་བར་བྱས་པ་པོ། །སྟོན་ཀའི་སྤྲིན་གྱི་མདོག་དང་ལྡན་ཞིང་གཞོན་པ་པོ། །རིན་ཆེན་མང་པོས་དཔུང་པ་གཉིས་ནི་བརྒྱན་པ་པོ། །ལོ་མའི་མཆོག་ལྟར་ཕྱག་མཐིལ་གཞོན་ཞིང་འཇམ་པ་པོ། །རི་དྭགས་པགས་པས་ནུ་མ་གཡོན་པ་བཀབ་པ་པོ། །སྙན་ཆ་གདུ་བུས་སྒེག་ཅིང་རྒྱན་རྣམས་འཆང་བ་པོ། །དྲི་མ་མེད་པ་པདྨའི་མཆོག་ལ་གནས་པ་པོ། །ལྟེ་བའི་སོ་ནི་པདྨའི་འདབ་ལྟར་འཇམ་པ་པོ། །གསེར་གྱི་སྐ་རགས་མཆོག་ལ་ནོར་བུས་སྤྲས་པ་པོ། །སྟ་ཟུར་དཀྲིས་པའི་རས་བཟང་ཤམ་ཐབས་གསོལ་པ་པོ། །ཐུབ་པའི་མཁྱེན་མཆོག་མཚོ་ཆེན་ཕ་རོལ་ཕྱིན་པ་པོ། །མཆོག་བརྙེས་བསོད་ནམས་མང་པོས་ཉེ་བར་བསགས་པ་པོ། །རྟག་ཏུ་བདེ་བའི་འབྱུང་གནས་རྒ་ནད་སེལ་བ་པོ། །གསུམ་མཐར་མཛད་ཅིང་མཁའ་སྤྱོད་སྤྱོད་པ་སྟོན་པ་པོ། །ལུས་ཅན་མཆོག་སྟེ་བདུད་དཔུང་འཁྲུག་ལས་རྒྱལ་བ་པོ། །གསེར་གྱི་རྐང་གདུབ་སྒྲ་ཡིས་ཞབས་ཡིད་འོང་བ་པོ། །ཚངས་པའི་གནས་པ་བཞི་ཡིས་སྤེན་པར་མཛད་པ་པོ། །ངང་པའི་འགྲོས་འདྲ་གླང་ཆེན་འགྲོས་ལྟར་གཤེགས་པ་པོ། །ཡོངས་རྫོགས་ཉེ་བར་བསགས་ཤིང་བསྟན་པ་གཉེར་བ་པོ། །འོ་མའི་མཚོ་དང་ཆུ་ཡི་མཚོ་ལས་སྒྲོལ་བ་པོ། །སྡུག་བསྔལ་མཚོ་དང་ཉོན་མོངས་མཚོ་ལས་བསྒྲལ་དུ་གསོལ། །གང་ཞིག་རྟག་ཏུ་ཐོ་རངས་ལངས་ཏེ་གུས་པ་ཡིས། །སྤྱན་རས་གཟིགས་